Kristian Jensen (V), 2000-11-16:
Jeg kan lige så godt afsløre med det samme, at det kan Venstre ikke.
Venstre er derimod dybt skuffet over lovforslaget, der er kommet her. Sådan som vi læser de rapporter og pjecer og udgivelser, som regeringen er kommet med tidligere, er dette lovforslag klart at løbe fra regeringens egne løfter om at fremme en positiv IT-udvikling.
Venstre er faktisk ret enig med både LO og Forskningsministeriet, der i november måned 1999 udgav en rapport netop omkring effekterne af udbredelsen af hjemme-pc-ordninger i Danmark, der sagde, at der er en markant stor effekt og væsentlige gevinster ved de forskellige ordninger.
Det er rigtigt, at hjemme-pc-ordningerne med bruttotræk ikke var hensigten med lovforslaget i 1997, men det er en positiv sidegevinst, som man absolut ikke skal se bort fra, at det har medført store og væsentlige forskelle og store og væsentlige fordele.
Jeg mener, at det her forslag afslører regeringen som dobbeltmoralsk, og det vil jeg vende tilbage til.
I Venstre er vi glade for, at lovforslaget har været der, vi er glade for den positive sidegevinst, der har været.
I Venstre ser vi, at der er nogle problemer med loven, som den fungerer i øjeblikket.
Der er nogle problemer omkring persongrupper, der ikke kan blive omfattet af lovgivningen, og der er nogle problemer omkring de udstyrsformer, der er inddraget i det.
Vi er kede af, at vi ikke er blevet inviteret til at diskutere ordningen, vi ville gerne have været med til at udvide ordningerne, sådan at alle, også tjenestemænd og andre løngrupper, kunne være taget med, i stedet for at man nu trækker tæppet væk under den positive IT-udvikling.
Vi ville også gerne have været med til at lave en opstramning, sådan at udstyr, digitalkameraer og lignende, altså ekstraudstyr ud over det basale for at komme på netværkssamfundet, blev taget ud af ordningen.
Vi ville endda have været med til at diskutere det fornuftige og det rimelige i, at man lavede en kombination af ordningen, således at der blev stillet krav om uddannelse på pc-kørekortniveau, sådan at vi sikrede, at det virkelig gav et IT-løft til de medarbejdere, der kom med i ordningen.
Det ville netop have været fremtidsrettet, det ville have været visionært, og det ville have givet Danmark et IT-løft.
Der er nogle, der har sagt, at det her jo er noget, der er blevet brugt af funktionærer og ikke af andre og lavere løngrupper.
Og det er rigtigt, at især finanssektoren med nogle høje lønninger var først ude.
Men ikke desto mindre er tendensen, at det er skiftet til at være fremstillingsindustrien, der for alvor gør brug af disse ordninger.
Steff Houlberg, Kvik Køkkener, Cheminova har alle sammen netop givet alle deres medarbejdere et tilbud for at medvirke til den positive IT-omstilling, der ligger i hjemme-pc-ordningerne.
Og de sidstnævnte, nemlig Cheminova, faktisk med den begrundelse, at de ville begrænse den A- og B-holds-problematik, som regeringen i andre sammenhænge taler så meget om.
Hvad sker der nu?
Ja, der sker det, at de højtlønnede, specialisterne, folk på folketingsmedlemsniveau, gratis vil få stillet en computer til rådighed, hvorimod ufaglærte og faglærte aldrig vil få et tilsvarende tilbud om et IT-løft.
Og forslaget vender dermed det, man kalder den tunge ende, nedad.
Vi synes, det er fortvivlende, og det er især fortvivlende, fordi det strider imod regeringens førte politik og fine pjecer.
For under 1 år siden planlagde Forskningsministeriet i deres pjece »Omstilling til netværkssamfundet« nemlig at bruge bruttoløntrækket selv.
Det skulle sikre, at alle offentligt ansatte, lærere og undervisere, fik en hjemme-pc med Internetadgang.
Og pc-ordningen skulle finansieres ved en kombination af egenbetaling via træk i bruttolønnen og en arbejdsgiverbetaling.
Regeringen har altså selv ønsket at bruge det.
Ligeledes er man i regeringens erhvervsstrategi - det, som skatteministeren sammen med otte andre ministerier var med til at lave - på side 36 inde på, at det er et centralt mål, at udbredelsen af computere, e-mail og Internet skal ske
hurtigt i Danmark.
Det siger man på den ende side, samtidig med at man nedlukker den ordning, der for alvor har sendt IT- og computerudstyr ud i de danske hjem.
Vi synes, det er skammeligt, og jeg synes, at man bør spare befolkningen for de positive ord, man fra tid til anden siger omkring IT, og sige direkte, at det, vi går efter, er kortsigtet skattejagt.
Der er nogle ændringer omkring telefonregler.
Jeg deler ikke helt ministerens positive toner om effekten i det
, men ikke desto mindre er det positive ændringer.
Jeg har kun to spørgsmål, nemlig: Hvorfor udskyde den administrative fordel
Vi synes, regeringen skulle se positivt og fremadrettet i stedet for at stoppe ordningerne.
Vi synes, man skulle prioritere IT-udviklingen i stedet for at stå fast på kortsigtet skattejagt.